Diari Oficial de la Generalitat Valenciana


Sumari del DOGV 7692, del 07-01-2016 (2016/16)

RESOLUCIÓ de 29 de desembre de 2015, de la Conselleria d'Agricultura, Medi Ambient, Canvi Climàtic i Desenvolupament Rural, per a la convocatòria d'ajudes a les comunitats de regants i altres entitats de reg per al foment de la utilització racional de l'aigua en aprofitaments hidràulics i regadius, per a l'exercici de 2016.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7692

Data del DOGV
:   07-01-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/16


Data del document
:   29-12-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * ajuda pública

RESOLUCIÓ de 29 de desembre de 2015, de la Conselleria d'Agricultura, Medi Ambient, Canvi Climàtic i Desenvolupament Rural, per a la convocatòria d'ajudes a les comunitats de regants i altres entitats de reg per al foment de la utilització racional de l'aigua en aprofitaments hidràulics i regadius, per a l'exercici de 2016. [2016/16]  
L'Orde de 17 de gener de 2008, de la Conselleria d'Agricultura, Pesca i Alimentació, aprova les bases reguladores per a la concessió d'ajudes a les comunitats de regants i altres entitats de reg, en relació amb el foment de la utilització racional de l'aigua en aprofitaments hidràulics i regadius, d'acord amb el que disposa l'apartat 2 de l'article 9 de la Llei 38/2003, de 17 de novembre, General de Subvencions.  
  
D'altra banda, i segons el que disposa l'apartat 2 de l'article 23 de la mateixa llei, la iniciació del procediment de concessió de les ajudes es realitzarà mitjançant una convocatòria que aprove l'òrgan competent.  
Les ajudes públiques que ací es convoquen no necessiten notificació a la Comissió Europea, ja que no reunixen tots els requisits de l'apartat 1 de l'article 87 del Tractat CE, atés que les entitats beneficiàries no exercixen una activitat empresarial destinada a la consecució d'un benefici econòmic ni afavorixen determinades empreses d'un sector o determinades produccions.  
En virtut d'això, i fent ús de les facultats que tinc atribuïdes, resolc:  
  
  
Primer  
Convocar les comunitats de regants i altres entitats de reg perquè puguen sol·licitar les ajudes regulades en l'Ordre de 17 de gener de 2008, d'esta conselleria, publicada en el Diari Oficial de la Comunitat Valenciana número 5693, d'1 de febrer de 2008.  
  
Segon  
Les subvencions es concediran a càrrec dels crèdits del programa 531.10, capítol 7, línia S0169, «Racionalització de l'ús de l'aigua per a reg gota a gota».  
L'import global màxim quedarà fixat en l'orde que oportunament es publicarà, en funció dels pressupostos que s'aproven amb este fi.  
  
No obstant això, l'import global màxim per a 2016 i la seua distribució per anualitats, s'estima que serà el següent:  
Any 2016: 1.000.000 -  
Any 2017: 900.000 -  
Any 2018: 2.400.000 -  
Any 2019: 2.500.000 -  
  
Tercer  
La subvenció té la finalitat de consolidar i modernitzar els regadius de la Comunitat Valenciana, alhora que es promouen pràctiques de cultiu en comú.  
Seran obres subvencionables totes aquelles que contribuïsquen a l'optimització de l'ús i gestió dels recursos hídrics, per mitjà de la implantació del reg localitzat, increment de la capacitat d'embassament, estalvi d'aigua, augment de l'eficiència en la seua utilització i millora de la rendibilitat de les explotacions agràries.  
  
Quart  
Les entitats de reg podran presentar una única sol·licitud de subvenció per a les seues obres. Juntament amb la sol·licitud s'han d'emplenar els documents que s'hi demanen i que s'indiquen en l'annex II de l'Orde de 17 de gener de 2008.  
La presentació de la sol·licitud, per part del beneficiari, comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat) i davant de la Seguretat Social.  
Esta sol·licitud es presentarà en les direccions territorials de la Conselleria d'Agricultura, Medi Ambient, Canvi Climàtic i Desenvolupament Rural, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Cinqué  
La concessió de subvencions s'efectuarà en règim de concurrència competitiva, i serà la consellera d'Agricultura, Medi Ambient, Canvi Climàtic i Desenvolupament Rural l'òrgan competent per a la seua resolució, a proposta de la Direcció General d'Agricultura, Ramaderia i Pesca.  
  
Sisé  
El termini de presentació de sol·licituds serà d'un mes comptador des de l'endemà de publicació d'esta resolució.  
  
Sèptim  
Els criteris de valoració de sol·licituds i terminis de resolució i notificació i de presentació de certificats d'obra són els que indica l'Orde de 17 de gener de 2008.  
  
Huité  
La concessió de les ajudes previstes en esta resolució està condicionada a l'existència de crèdit adequat i suficient per a això en els pressupostos de la Generalitat de l'exercici de 2016, segons el que disposen els articles 41 i 167 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, sobre tramitació anticipada d'expedients de gasto.  
Tots els actes dictats s'entendran condicionats al fet que, en dictar la resolució de les subvencions, subsistisquen les mateixes condicions de fet i de dret existents en el moment en què van ser produïts aquells actes.  
  
Nové  
Contra este acte administratiu es pot interposar, en el termini d'un mes des de la publicació, un recurs de reposició davant de la Conselleria d'Agricultura, Medi Ambient, Canvi Climàtic i Desenvolupament Rural, o bé directament, en el termini de dos mesos, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana.  
  
València, 29 de desembre de 2015.- La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.